29
07.2022
14:15
Meistriliiga 13. voor viib vastamisi Tabasalu ja ühendnaiskonna
Nädalavahetusel ootab ees üks naiste Meistriliiga kohtumine, kui JK Tabasalu võõrustab laupäeval, 30. juulil JK Tuleviku ja Suure-Jaani Unitedi ühendnaiskonda. Kohtumine algab Tabasalu Arenal kell 15.00.
Tänavuseks hooajaks kõrgliigasse tõusnud Tabasalu on näidanud soliidseid esitusi. Naiskond on 12 vooruga kirja saanud 13 punkti ja sellega hoitakse praegu viiendat positsiooni. Koht eespool olevast Pärnu Vaprusest jäädakse maha vaid kolme punktiga. Ühendnaiskonna hooaeg on seni kulgenud raskustega, kui nende saldos on viis punkti, mis annab seitsmenda koha.
Liigatasandil on võistkonnad omavahel tänavu kohtunud korra, kui Tabasalu teenis võõrsil 4:0 võidu. Eelmises voorus pidid mõlemad naiskonnad oma koduväljakul tunnistama kindlat allajäämist. Tabasalu sai kirja 0:3 kaotuse Tallinna Kalevi vastu ja ühendnaiskond jäi 0:10 alla Tallinna Florale.
Tabasalu poolkaitsja Mia-Lisette Sarapik: „Eelmises mängus Tuleviku ja Suure-Jaani Unitediga tõime kolm punkti kindlalt koju ning seekord kodus ei lepi vähemaga. Arvestades eelmise nädala kaotust, on meil kindlasti kolme punkti vaja.”
Foto: Jana Pipar/jalgpall.ee